钦定古今图书集成/明伦汇编/官常典/第300卷 > 高构
## 钦定古今图书集成/明伦汇编/官常典/第300卷 > 高构

按《隋书》本传：“构字孝基，北海人也。性滑稽多智，辩给
过人，好读书，工吏事。弱冠，州补主簿。仕齐河南王参
军事，历徐州司马，兰陵、平原二郡太守。齐灭后，周武
帝以为许州司马。高祖受禅，转冀州司马，甚有能名。
征拜比部侍郎，寻转民部。时内史侍郎晋平东与兄
子长茂争嫡，尚书省不能断，朝臣三议不决，构断而”
合理。上以为能，召入内殿，劳之曰：“我闻尚书郎，上应
列宿。观卿才识，方知古人之言信矣。嫡庶者，礼教之
所重。我读卿判数遍，词理惬当，意所不能及。”赐米百
石，由是知名。寻迁雍州司马，以明断见称。岁馀，转吏
部侍郎，号为称职。复徙雍州司马，坐事左转盩厔令，
甚有治名。上善之，复拜雍州司马。又为吏部侍郎，以
公事免。炀帝立，召令复位。时为吏部者多以不称职
去官，唯构最有能名，前后典选之官，皆出其下，时人
以构好剧谈，颇谓轻薄。然其内怀方雅，特为吏部尚
书牛弘所重。后以老病解职，弘时典选，凡将有所擢
用，辄遣人就第问其可否。河东薛道衡才高当世，每
称构有清鉴，所为文笔，必先以草呈构而后出之。构
有所诋诃，道衡未尝不叹伏。大业七年，终于家，时年
七十二。所举杜如诲、房元龄等，后皆自致公辅，论者
称构有知人之鉴。开元中，昌𥟖豆卢实为黄门侍郎，
称为慎密。河东裴术为右丞，多所纠正。河内士燮、平
原东方举定、皇甫聿道俱为刑部，并执法平允。弘农
刘士龙、清河房山基为考功，河东裴镜民为兵部，并
称“明干。”京兆韦焜为民曹，屡进谠言。南阳韩则为延
州长史，甚有惠政。此等事行遗阙，皆有吏干，为当时
所称。